**A logo with black and red text

Description automatically generated**

**Introducere în temă**

Clădirea „HUB UTCN” este una dintre cele mai noi adiții în repertoriul patrimonial al Universității Tehnice din Cluj-Napoca. Această clădire reflectă ambițiile universității noastre, reprezentând un loc întru totul special, în inima Clujului. Localizată în proximitatea centrului istoric, între două culoare verzi-albastre ale orașului, vechea Casă de Modă, reabilitată în spiritul valorilor *alma mater*, urmărește să (re)devină o prezență urbană iconică. Primii pași în această direcție au fost făcuți - clădirea este frecvent utilizată de studenții și partenerii UTCN, precum și de invitații acestora - locul în sine aliniindu-se elegant cu atmosfera festivă a conferințelor, precum și cu caracterul savant al cercetării, clădirea HUB UTCN fiind și casa unor birouri de cercetare științifică de înaltă performanță. Concursul de față presupune o continuare a armonizării clădirii cu orașul, prin cele mai directe legături spațiale dintre construcție și vecinătățile exterioare ale acesteia – terasele.

**Tipul concursului**

Vă propunem un concurs de proiecte special, dedicat Studenților de la programele de arhitectură, construcții civile și peisagistică, de la UTCN și USAMV, în echipe multidisciplinare, colaborative. Este un concurs restrâns la 10 echipe multidisciplinare în total, care se vor forma după o procedură pe care o prezentăm în cadrul acestei teme-regulament. Participanții vor beneficia de o consultanță intermediară ca îndrumare, pe parcursul perioadei de elaborare a soluțiilor, pentru a crește capacitatea de implementare a soluțiilor propuse. Concursul se va finaliza cu premierea câștigătorilor și cu o procedură de implementare a soluției de pe locul întâi, la dezvoltarea căreia vor participa studenții membri ai echipei elaboratoare.

**Scopul concursului**

Acest concurs își propune să identifice *cea mai bună soluție de amenajare* a teraselor clădirii UTCN HUB, ca spații înverzite, atractive și primitoare. Ne dorim ca acestea să devină un *exemplu* de bune practici în domeniul construirii contemporane, oferit tuturor utilizatorilor viitori ai teraselor, din comunitatea universitară sau dintre cei care ne vor fi oaspeți. Proiectul premiat în urma derulării acestui concurs va oferi o soluție bugetată care se dorește implementată ulterior. Universitatea va căuta resursele necesare pentru realizarea proiectului și va colabora cu echipa câștigătoare pentru transpunerea acestuia în realitate. Pe lângă acest obiectiv practic, concursul își propune să fie un instrument educativ pentru toți participanții, mai ales din perspectivă interdisciplinară și a utilizării de tehnologii și sisteme contemporane, oferind o experiență deosebită participanților prin cadrul în care se va desfășura și suportul oferit de organizatori. De asemenea, acest concurs este un proiect-pilot care va testa un instrument de lucru aplicabil și replicabil și în alte situații, pentru alte clădiri universitare, în măsura în care acestea vor fi identificate.

**Terase și acoperișuri înverzite**

Acoperișurile clădirilor, în special cele terasă, reprezintă o oportunitate majoră pentru creșterea suprafeței de spațiu verde din mediul urban, prin înverzire. O suprafață inestimabilă de acoperișuri sunt nefolosite, dar au un potențial extrem de valoros. În prezent, realizarea acestor tipuri de acoperișuri, fie la construcții noi, fie la clădiri existente, reprezintă o contribuție importantă la folosirea rațională a terenului și vine în principal din nevoia de a compensa pierderea de spațiu verde cauzată de expansiunea zonelor urbane construite. Acoperișurile înverzite nu sunt doar plăcute vederii: ele dezvoltă biotopuri valoroase, îmbunătățesc calitatea aerului și au avantaje importante din punct de vedere fizic și constructiv. Pe baza elementelor teoretice și a principiilor arhitecturale, constructive și peisagistice studiate, se cere propunerea unor amenajări exterioare pentru trei terase, situate pe acoperișul clădirii UTCN HUB din Cluj-Napoca.

**Obiectul concursului**

Prin acest concurs se propune concepția, reprezentarea și detalierea prin proiecte a amenajărilor posibile pentru trei terase circulabile din cadrul clădirii UTCN HUB și a celor două pasarele exterioare de legătură între acestea. Această amenajare își propune folosirea de soluții verzi, cu plante naturale adecvate, folosind obiecte de „mobilier” pentru jardiniere turnate/ printate 3D cu tehnologii disponibile în universitate. Pentru acestea, studenții vor primi asistența necesară, atât în faza de concepție cât și în cea de dezvoltare a proiectului câștigător pentru implementare. Soluțiile trebuie să aibă calități funcționale, permițând buna utilizare a teraselor, fără reducerea substanțială a capacității de a primi persoane, sporind semnificativ calitatea ambianțelor cu ajutorul biofiliei.

**Participanții la concurs**

Concursul își propune să atragă zece echipe de câte trei studenți, câte unul de la arhitectură, construcții civile și peisagistică. Pentru formarea acestor echipe, fiecare dintre cele trei facultăți implicate vor recruta câte 10 studenți doritori, de preferință din ani superiori de studiu pentru a avea o anumită experiență în proiectare și colaborare. Cei 30 de studenți astfel selectați vor participa la un eveniment de cunoaștere reciprocă și schimb de idei, în urma căruia se vor realiza cele 10 echipe mixte, cu câte 3 studenți, fiecare dintr-una dintre cele 3 specialități menționate. Încurajăm participarea organizațiilor studențești la promovarea concursului și selectarea celor 30 de studenți, câte 10 din fiecare facultate implicată.

**Cerințe pentru soluții**

Principalul obiectiv al concursului este acela de a crea ambianțe atractive, bazate pe folosirea de soluții inspirate din natură, de plante și elemente de mobilier realizat prin turnare/ tehnologii de printare 3D, care să transforme terasele clădirii UTCN HUB în spații plăcute, complementare celor interioare. Aceste spații vor fi folosite de utilizatorii curenți și ocazionali ai clădirii, de vizitatorii și de participanții la manifestările diverse organizate în clădire, precum: festivități ale UTCN, conferințe și simpozioane, evenimente de acordare a unor titluri și distincții, susțineri de teze doctorale și examene de finalizare de studii, expoziții diverse, manifestări culturale și artistice etc.

Se va acorda o atenție deosebită propunerii de intervenții adecvate, care să nu diminueze posibilitățile de folosire a spațiilor în scenarii diverse, reducând substanțial capacitățile de primire a unui număr suficient de persoane, potrivit dimensiunilor spațiilor respective. Se va aprecia reversibilitatea soluțiilor și eventualele posibilități de organizare diferite, pentru sezoanele calde și reci sau pentru diferite evenimente.

Vor fi asigurate, prin consultarea pe parcursul dezvoltării soluțiilor, toate măsurile necesare pentru siguranța în exploatare, evacuarea persoanelor în curs de pericol și a altor impuneri normative de funcționare.

Pentru realizarea proiectului, se vor avea în vedere și următoarele aspecte: datele climatice pentru orașul Cluj-Napoca (gradul de însorire, nivelul precipitațiilor vara şi iarna, grosimea stratului de zăpadă, direcția și intensitatea vânturilor), precum și elemente de micro-climat, sesizate la fața locului; soluția constructivă (acoperiș verde intensiv, extensiv sau combinat); tipul de mobilier folosit; elemente constructive pentru jardiniere sau straturi; tipul de substrat folosit, sortimentul de plante utilizate.

În cadrul acestei teme de proiectare, elementele cele mai importante care se vor avea în vedere vor fi: oferirea unor soluții constructive - estetice și funcționale - adaptate necesităților concrete ale sitului, corelate cu condițiile de climă și expoziție. Documentația tehnică se va întocmi de așa manieră, încât pe baza acesteia să se poată efectiv realiza amenajarea propusă. Astfel, vor fi prezentate, pe lângă planul de concept-amenajare, planuri tehnice, detalii de execuție, secțiuni de stratificație, perspective sau randări, o antemăsurătoare cât mai exactă a tuturor materialelor propuse și lucrărilor adiacente (pe capitole), un grafic de execuție a acestora, precum și un caiet de sarcini pentru întreținerea structurilor propuse.

**Livrabilele concursului**

Echipele participante la concurs vor preda digital pe o platformă care va fi precizată în cadrul concursului următoarele piese:

1. Planurile complete ale nivelurilor care conțin terasele și pasarelele amenajate, la scara 1:100,
2. Planurile celor 3 terase și două pasarele de legătură la scara 1:50,
3. Elevații/secțiuni relevante pentru amenajare la scara 1:50,
4. Detalii relevante ale tuturor „obiectelor” propuse, planuri, secțiuni și vederi cu informații legate de materialele de construcție și vegetale, la scara 1:20,
5. Imagini 3D pentru ilustrarea ambianțelor obținute pentru toate zonele amenajate (minimum 5 - maximum 8 imagini),
6. Un text descriptiv al conceptului de amenajare de max. 1.000 de cuvinte, în care se vor preciza ideile care stau la baza propunerilor, natura tehnică a soluțiilor și tipurile de plante folosite,
7. Un deviz estimativ de realizare a amenajărilor propuse (format Excel).

Toate piesele se vor pagina compact pe formate A1, într-un număr necesar și suficient pentru prezentarea completă a soluțiilor, salvate în formate *pdf*, pregătite astfel pentru listarea finală. Informațiile pentru predare vor fi transmise în timp util în cadrul etapei finale a concursului.

**Calendar și faze**

Concursul are un calendar precis, care va permite derularea tuturor fazelor în beneficiul participanților:

08.01.2025 Lansarea concursului

08-12.01.2025 Înscrierea studenților participanți

14.01.2025 Atelierul de formare a echipelor multidisciplinare, vizita pe

amplasament

15.01-31.01.2025 Etapa de documentare și concept

03.02.2025 Evenimentul de consultare pe parcurs

04.02-18.02.2025 Etapa de dezvoltare și finalizare

18.02.2025 Predarea livrabilelor pentru concurs

19.02.2025 Etapa de jurizare

21.02.2025 Evenimentul de anunțare a rezultatelor

**Anexe la dispoziția participanților**

Organizatorii pun la dispoziție o serie de piese desenate în format *pdf* și *dwg* pentru a fi utilizate de echipele participante la concurs. Acestea cuprind planurile principale ale clădirii, din care se poate înțelege modul de funcționare, circulațiile persoanelor și ale bunurilor și capacitățile diferitelor spații. Aceste informații se vor putea confirma prin vizita organizată la fața locului și prin sesiunea intermediară de consultanță, din programul concursului. Organizatorii vor oferi și informații tehnice despre soluțiile pentru terase înverzite, cu stratificațiile recomandate, precum și despre turnarea/ printarea 3D a jardinierelor și a eventualelor obiecte de mobilier necesare amenajării.

**Juriul concursului**

Juriul concursului constă din 5 membri reprezentanți ai universității, studenților și celor 3 facultăți care dau studenții implicați în concurs.

1. Vasile Țopa
2. Șerban Țigănaș
3. Daniela Manea
4. Valentin Dan
5. Cornel Mureșan

Juriul concursului va constitui echipa de consultare pe parcurs, care va răspunde în cadrul sesiunii de întrebări și răspunsuri pe parcursul derulării acestuia. Toate întrebările și răspunsurile la acestea vor fi transmise tuturor echipelor participante la concurs.

**Premiile concursului**

Premiile pentru câștigătorii concursului sunt următoarele:

* Premiul întâi 6.000 LEI
* Premiul al doilea 3.000 LEI
* Premiul al treilea 1.500 LEI
* Premiul de popularitate 1.200 LEI

Premiile vor fi acordate pentru fiecare echipă, în cadrul unei festivități organizate în clădirea UTCN HUB, într-un interval de maximum 2 săptămâni de la jurizarea proiectelor. Câștigătorii vor fi anunțați în cadrul acestei manifestări publice și publicați pe canalele de comunicare ale universităților.

**Comunicarea oficială**

Toate informațiile legate de concurs se vor transmite participanților prin intermediul platformei [https://terase-hub.utcluj.ro](http://amenajare-terase.utcluj.ro)

Organizatorii își rezervă dreptul de a interveni asupra anumitor date și informații din concurs, din motive obiective, comunicate transparent la timp tuturor participanților prin sistemul de comunicare oficial.